CELEX: 62011TN0091
Language: el
Date: 2011-02-21 00:00:00
Title: Υπόθεση T-91/11: Προσφυγή της 21ης Φεβρουαρίου 2011 — Chimei InnoLux κατά Επιτροπής

9.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/18
            
         Προσφυγή της 21ης Φεβρουαρίου 2011 — Chimei InnoLux κατά Επιτροπής
   (Υπόθεση T-91/11)
   2011/C 113/36
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Chimei InnoLux (Zhunan, Ταϊβάν) (εκπρόσωποι: J.-F. Bellis, lawyer και R. Burton, Solicitor)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2010) 8761 τελικό, της 8ης Δεκεμβρίου 2010, στην υπόθεση COMP/39.309 — LCD — Πλάκες υγρών κρυστάλλων, καθόσον η Επιτροπή έκρινε ότι η παράβαση αφορούσε και τις πλάκες LCD που χρησιμοποιούνται σε τηλεοράσεις,
            
         
               —
            
            
               να μειώσει το πρόστιμο που της επιβλήθηκε με την ως άνω απόφαση και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη των αιτημάτων αυτών, η προσφεύγουσα προβάλλει τρεις λόγους ακυρώσεως.
   
               1)
            
            
               Πρώτον, ότι η Επιτροπή, κατά τον υπολογισμό της σχετικής αξίας των πωλήσεων στο πλαίσιο του καθορισμού του προστίμου, χρησιμοποίησε μια νομικά εσφαλμένη έννοια, τις «απευθείας πωλήσεις εντός του ΕΟΧ μέσω μεταποιημένων προϊόντων».
               Υπολογίζοντας τη σχετική αξία των πωλήσεων της προσφεύγουσας προκειμένου να καθορίσει το πρόστιμο που θα της επέβαλλε, η Επιτροπή προσμέτρησε την αξία των πλακών LCD οι οποίες είχαν ενσωματωθεί σε υπολογιστές ή τηλεοράσεις που πωλήθηκαν από την προσφεύγουσα, ως τελικά πλέον προϊόντα, εντός του ΕΟΧ. Η προσφεύγουσα υποστηρίζει ότι αυτή η έννοια των «απευθείας πωλήσεων εντός του ΕΟΧ μέσω μεταποιημένων προϊόντων» δεν στέκει νομικώς και δεν μπορεί να χρησιμοποιηθεί για τον υπολογισμό της σχετικής αξίας των πωλήσεων. Συγκεκριμένα, διατείνεται ότι η έννοια αυτή στηρίζεται σε πωλήσεις προϊόντων τα οποία δεν σχετίζονται, ούτε άμεσα ούτε έμμεσα, με την παράβαση και μετατοπίζει τεχνητά τις σχετικές «εντός του ομίλου» πωλήσεις πλακών LCD από το εσωτερικό του ΕΟΧ στις τρίτες χώρες και αντιστρόφως, με κριτήριο τον τόπο όπου πραγματοποιήθηκε η πώληση των τελικών προϊόντων στα οποία έχουν ενσωματωθεί τέτοιες πλάκες LCD. Ως εκ τούτου, η έννοια αυτή δεν συνάδει, κατά την προσφεύγουσα, με τη νομολογία των δικαιοδοτικών οργάνων της ΕΕ σχετικά με την αντιμετώπιση των «εντός του ομίλου» πωλήσεων στο πλαίσιο του υπολογισμού του προστίμου. Τέλος, η προσφεύγουσα ισχυρίζεται ότι η έννοια αυτή χρησιμοποιήθηκε από την Επιτροπή στην απόφασή της με τρόπο που εισάγει παράνομη διάκριση μεταξύ των αποδεκτών της, στηριζόμενη απλώς και μόνο στην εταιρική τους διάρθρωση.
            
         
               2)
            
            
               Δεύτερον, ότι η Επιτροπή παρέβη τόσο το άρθρο 101 ΣΛΕΕ όσο και το άρθρο 53 της Συμφωνίας για τον ΕΟΧ, κρίνοντας ότι η παράβαση αφορούσε και τις πλάκες LCD που χρησιμοποιούνται σε τηλεοράσεις.
               Η προσφεύγουσα υποστηρίζει ότι, λόγω των ειδικών χαρακτηριστικών των πλακών LCD που χρησιμοποιούνται σε τηλεοράσεις, του επιφανειακού και περιστασιακού χαρακτήρα των συζητήσεων που έλαβαν χώρα ως προς τις οθόνες αυτές και του γεγονότος ότι άλλες, πιο λεπτομερείς διμερείς συζητήσεις σχετικές με τις πλάκες LCD για τηλεοράσεις, στις οποίες μετείχαν τρίτα πρόσωπα, δεν ελήφθησαν υπόψη από την Επιτροπή στην απόφασή της, η συμπεριφορά της όσον αφορά τις πλάκες LCD για τηλεοράσεις έπρεπε να αποτελέσει αντικείμενο χωριστής αναλύσεως και εκτιμήσεως σε σχέση με τη συμπεριφορά της ως προς τις πλάκες LCD για υπολογιστές. Ειδικότερα, υπό το πρίσμα των προαναφερθέντων παραγόντων, η προσφεύγουσα διατείνεται ότι η διαπίστωση της Επιτροπής ότι η παράβαση αφορούσε και τις πλάκες LCD που χρησιμοποιούνται σε τηλεοράσεις πάσχει λόγο παραβιάσεως της αρχής της ίσης μεταχειρίσεως και παραβάσεως θεμελιωδών διαδικαστικών εγγυήσεων και είναι, ως εκ τούτου, ακυρωτέα, ή τουλάχιστον ότι η Επιτροπή όφειλε να εκτιμήσει, στο πλαίσιο του υπολογισμού του προστίμου, τη σοβαρότητα και τη διάρκεια οποιασδήποτε παραβάσεως απορρέουσας από τις ενέργειες της προσφεύγουσας σχετικά με τις πλάκες LCD για τηλεοράσεις χωριστά από την παράβαση που αφορούσε τις πλάκες LCD για υπολογιστές.
            
         
               3)
            
            
               Τρίτον, ότι στη σχετική αξία των πωλήσεων που ελήφθησαν υπόψη από την Επιτροπή ως βάση για τον υπολογισμού του προστίμου περιελήφθη κακώς και η αξία από άλλες πωλήσεις, πέραν των πωλήσεων πλακών LCD για υπολογιστές και τηλεοράσεις.
               Οι πωλήσεις πλακών LCD για ιατρικές χρήσεις, δηλαδή για την κατασκευή ιατρικού εξοπλισμού, περιελήφθησαν εκ παραδρομής στα σχετικά με τις πωλήσεις στοιχεία, τα οποία διαβιβάστηκαν στην Επιτροπή κατά τη διάρκεια της διοικητικής διαδικασίας. Δεδομένου ότι πλάκες αυτές δεν αποτελούν πλάκες για υπολογιστές ή τηλεοράσεις σύμφωνα με τον σχετικό ορισμό που έδωσε η Επιτροπή με την απόφασή της, η προσφεύγουσα υποστηρίζει ότι οι πωλήσεις της ως προς τη συγκεκριμένη κατηγορία οθονών δεν πρέπει να ληφθούν υπόψη στη σχετική αξία των πωλήσεων που συνιστά τη βάση υπολογισμού του προστίμου. Οι πωλήσεις των λεγόμενων πλακών LCD-ανοικτές κυψέλες επίσης περιελήφθησαν από αβλεψία στα στοιχεία που κοινοποιήθηκαν στην Επιτροπή κατά τη διοικητική διαδικασία. Δεδομένου ότι οι πλάκες LCD-ανοικτές κυψέλες δεν αποτελούν τελικό προϊόν και με την απόφαση δεν διαπιστώνονται παραβάσεις ως προς ημιτελή προϊόντα, η προσφεύγουσα διατείνεται ότι οι πωλήσεις της εν λόγω κατηγορίας οθονών πρέπει επίσης να εξαιρεθούν από τη σχετική αξία των πωλήσεων που συνιστά τη βάση υπολογισμού του προστίμου.